和江子我見送詩
作者：王銍
朝代：宋

paragraphs: 放舟弄清泚，始覺南風清。
白雲認鄉樹，永念隨父兄。
一夢三十載，將老猶遠行。
聊將鄭衛耳，一聽新蟬鳴。
空懷煙霞想，下及飛鴻征。
多公久要誼，獻紵復班荆。
茅屋照野水，寒窗抱深明。
相期脫覊網，豈肯縛簪嬰。
此生纔一戲，萬物何營營。
我行別良友，執袂中心怦。
公來貽新詩，折柳何多情。
他時簪還盍，莫忘歲寒盟。